ཉེ་རབས་ཀྱི་གསར་ལམ་ཁག་དང་ཇ་ཁ་ཆང་ཁ་གང་གི་ཁྲོད་ནས་ཀྱང་ཨ་མདོ་རྔ་བ་ནི་དཔའ་ངར་ལྡན་ཞིང་བསམ་བློའི་ཕྱུག་པའི་དམིགས་བསལ་གྱི་ཡུལ་ལུང་ཞིག་ཏུ་ངོས་འཛིན་པར་གནས་ལ།ཨ་མདོ་རྔ་བའི་སྐྱེས་བུ་སྐོར་ཞིག་གི་ལྷག་བསམ་དང་ཆོད་སེམས་ཀྱིས་བསླངས་པའི་རྐང་རྗེས་གང་ཞིག་གིས།ཏག་ཏག་བོད་ཟེར་བ་འདི་འཛམ་གླིང་སྟེང་ངོ་ཤེས་སུ་བསྒྱུར་སོང་བ་རེད།འོན་ཏེ།དེ་ལས་ལྡོག་པའི་རྔ་བའི་གླེན་རྨོངས་པ་དང་སེམས་རྒྱ་དོག་པའི་ཐབས་སྡུག་སྐོར་ཞིག་གིས་ཉེ་བའི་ལོ་འདི་འགའི་རིང་།རང་ཉིད་ཀྱི་ཁེ་ཕན་འབའ་ཞིག་གི་དོན་དུ་རྔ་བའི་ཤེས་ཡོན་པ་དག་མཐའ་སྤྲོད་བཏང་བ་བགྲང་གིས་མི་ལངས་ཞིང་།མངོན་ལྐོག་གང་རུང་ནས་ཤེས་ཡོན་པ་དག་དམར་གསོད་ཀྱི་སྦྱོར་བ་ཆེས་ཆེར་སྤེལ་བ་རེད་ལ།ད་དུང་རྔ་བའི་ཤེས་ཡོན་པའི་སྡེས་བསྐྲུན་པའི་དཔེ་དེབ་དང་བགྲོ་གླེང་བྱ་འགུལ་སོགས་བགྲང་གིས་མི་ལངས་བ་ཞིག་ཚད་མཐོན་པོས་བཀག་འགོག་བྱས་པ་དང་།དེ་དག་གི་སྡུག་ཡོས་འོག་ནས་རྔ་བའི་བོད་ཡིག་དཔེ་ཁང་དག་ཀྱང་ནང་མི་རང་གིས་མེད་བརླག་དང་གཏོར་བཅོམ་གྱི་སྦྱོར་བ་ཆེས་ཆེར་སྤེལ་བ་དེ་ཧ་ཅང་ཡིད་སྐྱོ་བའི་ལས་ལམ་ཞིག་ཡིན།དེ་བཞིན་དུ་ཐེངས་འདིར་ཡང་རྔ་བའི་ན་གཞོན་སློབ་སྦྱོང་བ་བཞིལྕེ་གསུམ་པ།སྒང་གཤེན་སྨྱུགཏོག་གཡུང་།གཡུང་གོ།ཡིས༼འབར་ཞུན༽ཞེས་པའི་ཚགས་ཤོག་ཅིག་གི་འབྲེལ་ལམ་བརྒྱུད་ནས།རང་ས་རང་ཡུལ་གྱི་ཡུལ་མི་སྤུན་ཟླ་དང་ཕུ་ནུ་མིང་སྲིང་ཚོའི་འཚོ་བའི་རྒྱུན་ཐག་དང་ཧ་ཅང་འབྲེལ་ཆགས་པའི་དགོན་པ་གང་ཞིག་སྟེརྔ་བ་སྣང་ཞིག་དགོནདངརྔ་བ་ཅོག་ལོ་དགོནགཉིས་ཀྱིས་མང་ཚོགས་དང་དགོན་པའི་བར་གྱི་་འདྲ་མཉམ་མ་ཡིན་པའི་སྦྱོར་ལམ་ཐད།ལྟ་ཚུལ་གང་ཞིག་རྩོམ་ཡིག་གི་ལམ་ནས་ལྷུག་བརྗོད་བྱས་པ་ལ།དགོན་པ་དེ་གཉིས་ཀྱི་མང་ཚོགས་སྐོར་ཞིག་གིས་རྩོམ་པོ་གང་དེ་རྡུང་རྡེག་ཚད་མེད་བྱས་ཤིང་།ཡ་ཐོད་དུ་གྲི་ཡིས་ཁྲམ་རྟགས་རྒྱབ་པ་སོགས་གདུག་རྩུབ་ཀྱི་དྲག་ལས་ཧང་སང་བ་བྱས་པས་མི་ཚད།ད་དུང་ཁྱེད་ཚོས་དགོན་པ་ལ་མགྱོག་མྱུར་གྱིས་ངོས་ལེན་ཡི་གེ་མ་བྲིས་ཚེ།ཁྱེད་ཅག་གི་ཁྱིམ་ཚང་དག་མེར་བསྒྲོན་རྒྱུ་ཡིན་རབས་དང་།ཁྱེད་ཅག་གི་ཤ་ཉེ་སྤུན་ཟླ་དག་གི་ཚེ་སྲོག་ལ་ཉེན་ཁ་བཟོ་རབས་སོགས་ཀྱི་འཇིགས་སྐུལ་གྱི་སྦྱོར་བ་ཆེས་ཆེར་སྤྲད་པ་རེད།འདི་ལྟར་རང་ཅག་གི་རྐང་ལམ་ནི་ཉམས་ང་ཡིད་སྐྱོ་བའི་གནས་བབས་འཇིགས་སུ་རུང་བའི་ཁྲོད་དུ།ཆེས་ཧང་སང་བའི་གནད་ཀྱི་རྩ་བ་ཞིག་ནི་རང་ཅག་གི་ཡུལ་མི་སྤུན་ཟླ་དག་ནི།ནང་མི་རང་གི་སྤུན་ཟླ་དག་གི་མགོར་ཐོན་དུས་དཔའ་ངར་གྱི་སྤོབས་པ་གཟེངས་སུ་མཐོ་ཞིང་རྩུབ་དྲག་གི་ལག་རྩལ་ཆེས་ཆེར་མཐོ་བ་རེད།ཏག་ཏག་ད་ནི་ང་ཚོས་བསམ་བློ་ཞིག་ཞིབ་ཀྱིས་གཏོང་མི་རན་ནམ།འཇིག་ལ་ཉེ་བའི་འུ་ཚང་གི་སྤང་ཐང་སྐྱ་བོ་རུ་གསེར་མདོག་གིས་འཚེར་བའི་མེ་ཏོག་ཁ་ཁེར་ཞིག་ཡོད་པ་དག་ཀྱང་ད་དུང་འདི་ལྟར་ནང་མི་རང་གིས་གཏོར་བཅོམ་བྱས་སོང་བ་ཡིན་ན།ད་ནི་ང་ཚོས་སུ་དང་གང་དག་ལ་སྐྱབས་རེ་འཛིན་དགོས་པ་རེད།ཀྭ་ཡེ་བདག་གི་སྙིང་ཉེ་བའི་གངས་ཅན་སྤུན་ཟླ་ཚོ་ཡ།རྟོགས་ཨེ་སོང་ལགས།